**ELŐTERJESZTÉS**

**Szombathely Megyei Jogú Város Közgyűlésének**

**2020. június havi rendes ülésére**

**Javaslat 1000 parkoló építésére vonatkozó program elfogadására**

Az elmúlt években megnövekedett városi személygépkocsi park következtében, ismerve a személygépkocsi állomány növekedési trendjeit, az elkövetkező években feltétlenül szükséges a parkolóhelyek számának növelése. A jelenlegi ciklus egyik legfontosabb feladata a városban 1000 új parkolóhely kialakítása a megnövekedett gépjárműpark kiszolgálása érdekében.

A Közterület-felügyelet közreműködésével 2020. I. negyedévében felmérésre kerültek azok a területek, amelyeken - többek között a meglévő parkolók telítettsége miatt – rendszeresen tapasztalható szabálytalan parkolás, többször a meglévő zöldterület kárára. Előzőek eredményét is figyelembe véve a Városüzemeltetési és Városfejlesztési Osztály megvizsgálta az egész város területén a parkolóhelyek kiépítésének lehetőségét, amelyet az előterjesztés mellékletét képező táblázatban foglalt össze.

A kidolgozott javaslat döntő többségében a lakótelepeken jelentkező parkolóhiány kezelésére irányul. A belvárosi városszerkezet – a Kőszegi utca, Király utca tömbbelsőben 2020. évben elkészült, mintegy 120 férőhelyes parkoló kialakítását követően - további érdemi parkolóhely bővítést nem tesz lehetővé, ezért itt parkolóház, mélygarázs kialakítása jelenthetne megoldást.

A parkolóhely-bővítés lehetőségeit összefoglaló táblázat az alábbiakat tartalmazza:

* a 2020. évben elkészült eddig beruházásokat (I. sor, 154 parkolóhely);
* az elkészült, illetve a folyamatban lévő parkoló tervezéseket és engedélyeztetéseket, ahol a jelenleg hatályos szabályozási tervvel összhangban lehet megvalósítani parkoló kialakítást (II.-III. sor, 358 parkolóhely);
* azokat a területeket, ahol a parkolók tervei elkészültek, de az engedélyeztetéshez a jelenleg hatályos szabályozási tervet módosítani kell (IV. sor, 118 parkolóhely);
* azokat a javasolt területeket, ahol a tervezés folyamatban van, de a szabályozási terv módosítása szükséges a megvalósításhoz (V. sor, 69 parkolóhely);
* azokat a javasolt területeket, ahol tervezés nincs folyamatban, de a szabályozási tervvel a javaslat összhangban van (VI. sor, 210 parkolóhely);
* azokat a javasolt helyszíneket, ahol tervezés nincs folyamatban, és ahol a szabályozási terv módosításával lehet a közeljövőben kialakítani, bővíteni parkolóhelyeket (VII.-VIII. sor, kb. 264 parkolóhely).

A javaslat megvalósulása esetén 1.173 db parkolóhely létesülne Szombathelyen, azzal, hogy a mellékletben a tervvel nem rendelkező helyeken a parkolószámok becsültek és tájékoztató jellegűek.

Tájékoztatom a Tisztelt Közgyűlést, hogy a parkoló építés építési engedély köteles tevékenység. Az engedélyezési díj helyszínenként átlagban 300 ezer Ft körüli összegű, a tervezési díj az előző évek tapasztalatai alapján a parkoló nagyságától, valamint a szakági tervezők (közvilágítás, kertészet, közműkiváltások stb.) bevonásának szükségességétől függően 3-4 millió Ft. Mivel a szabályozási terv módosítása hosszabb folyamat, ezért azokon a helyszíneken a tervezés, engedélyeztetés, illetve a beruházás megvalósítása hosszabb időt vesz igénybe.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2020. június „ ”**

 **/: Dr. Nemény András :/**

**HATÁROZATI JAVASLAT**

**….…./2020. (VI.25.) Kgy. számú határozat**

1. Szombathely Megyei Jogú Város Közgyűlése a „Javaslat 1000 parkoló építésére vonatkozó program elfogadására” című előterjesztést megtárgyalta, és a parkolóépítésre vonatkozó programot az előterjesztés melléklete szerinti tartalommal elfogadja.
2. A Közgyűlés felkéri a polgármestert, hogy a melléklet IV, V, VII és VIII. pontjában foglaltak megvalósíthatósága érdekében gondoskodjon Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX.7.) önkormányzati rendelet módosításának előkészítéséről, és javaslatát terjessze a Közgyűlés elé.
3. A Közgyűlés felkéri a Városstratégiai, Idegenforgalmi és Sport Bizottságot, hogy az Önkormányzat mindenkori költségvetési rendeletében kapott felhatalmazás alapján a fejlesztéssel érintett egyéni képviselő előzetes tájékoztatása mellett döntsön a parkolók tervezési, kivitelezési munkálatainak elindításáról a költségvetési rendeletben meghatározott keretösszegen belül.

**Felelős:** Dr. Nemény András, polgármester

 Dr. Horváth Attila, alpolgármester

Horváth Soma, alpolgármester

 Tóth Kálmán, bizottsági elnök

 Dr. Károlyi Ákos jegyző

 (a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Lakézi Gábor, a Főépítészi Iroda vezetője

Stéger Gábor, a Közgazdasági és Adó Osztály vezetője)

**Határidő:** azonnal (az 1. pont tekintetében)

2020. december 31. (a 2. pont tekintetében)

2024. június 30. (a 3. pont tekintetében)